劉行簡以自題所畫墨竹詩見示依韻酬之
作者：王洋
朝代：宋

paragraphs: 買花無謀謀買竹，少陵未必甘同谷。
索酒缾空方索茶，陶水終慚錦茵宿。
我生絕意鶴背錢，犯分猶貪竹間肉。
穠華穩付桃李春，寂寞頗疑松柏獨。
自逢劉叟用意好，錢不看囊不羞忸。
誤身冠在竹皮寬，比酒葉宜衫色綠。
如翁須著第一流，藝能飽勝三千秋。
少名數輩列青士，語放干雲封素侯。
詩成自寫真三絕，筆下琅玕手中鐵。
若須推轂極清髙，有待朝天寒栗烈。